[ความประทับใจ / บรรยากาศ / บริการ]
คาเฟ่ร้านนี้เป็นหนึ่งในร้านขวัญใจฝรั่งที่มาเที่ยวอยุธยา เพราะร้านตกแต่งออกแนวฮิปๆ มีของเก่าวางตกแต่งตามมุมนั้นมุมนี้ของร้าน มีหนังสือภาษาอังกฤษให้อ่าน แถมเมนูอาหารจะเป็นสไตล์ breakfast / brunch ตั้งแต่แบบเบาๆ พออิ่มท้องอย่าง ขนมปังปิ้ง อิงลิชมัฟฟิน แซนด์วิช ครัวซองต์ ไปจนถึงแบบหนักๆ หิวโซอย่าง เบอร์เกอร์ สเต็ก ที่สำคัญ เขามีเมนูกาแฟและชาที่หลากหลายพอสมควร จึงไม่น่าแปลกใจที่จะถูกปากลูกค้าชาวต่างชาติครับ นอกจากนี้ร้านยังมีกระเป๋าแนวๆ ขาย และรับ pre-order เค้กด้วยครับ แต่สิ่งที่คิดว่าร้านควรมี คือ แอร์ อย่างช่วงหน้าร้อน มันก็ร้อนมากไปนิดนึงนะครับ จริงๆ แล้ว นานๆ ทีมานั่งในร้านที่ติดพัดลม อากาศถ่ายเทพอสะดวก ก็ได้บรรยากาศไปอีกแบบ เพียงแต่เวลาออกมาจากร้านแล้วหน้าอาจจะมันแผลบกันไป ส่วนบริการก็ปกติดี อาหารได้ไม่ช้าครับ

[ราคา / ความคุ้มค่า]
วันนี้มาลองคนเดียว ครบคอร์สคาว หวาน กาแฟ ค่าเสียหายอยู่ที่ 293 บาท เป็นราคา Net แล้วก็ ถือว่าแพงระดับนึง แพงตรงแฮมสเต็ก แต่ถ้าตั้งใจมาทานกาแฟกับขนมแล้วล่ะก็ ราคามิตรภาพมากๆ เลยครับ รสชาติโดยรวมถือว่าดีใช้ได้เลย

[ที่ตั้งร้าน]
ร้านนี้จะอยู่ในเกาะเมืองอยุธยา ริมถนนนเรศวรฝั่งที่วิ่งตรงไปเป็นตลาดเจ้าพรหม สามารถเลี้ยวซ้ายเข้ามาจอดในเวิ้งที่มีคูหาอาคารพาณิชย์ได้ สังเกตได้จากแถวๆ ที่มีท่ารถตู้จอดกันอยู่ ที่จอดเป็นกลางแจ้ง ร้อนหน่อยแต่ไม่เสียค่าจอดครับ ส่วนร้านจะอยู่ตรงข้ามกับธนาคารอาคารสงเคราะห์ครับ หาไม่ยาก

[เมนูที่สั่ง]
- มอคค่าร้อน [55.-] ร้านนี้ใช้เมล็ดกาแฟอราบิก้า 100% single origin รสชาติเข้มข้น หอมกลิ่นกาแฟดีครับ สำหรับสัดส่วนกาแฟกับโกโก้ผมว่ากำลังดีเลยนะ ชอบที่ใช้โกโก้เพราะทำให้ได้รสความดาร์คแนวๆ ช็อคโกแลตขึ้นมา แล้วก็ดีตรงที่ไม่ได้ใส่น้ำตาลมาให้ ลูกค้าจึงสามารถใส่น้ำตาลให้หวานได้ตอบชอบใจ 

- แฮมสเต็ก + อิงลิชมัฟฟิน + ไข่ขยี้ [169.-] เมื่อมาร้านคนไทยแต่เต็มไปด้วยฝรั่ง ก็หลิ่วตาตามสิครับ เลยได้สั่งเมนูนี้มา แฮม สเต็กก็อร่อยใช้ได้ครับ เนื้อแน่น ทานกับซอสจิ้มของทางร้านที่รสออกเปรี้ยวๆ สไตล์ BBQ นิดๆ ยิ่งอร่อยกว่าเดิม ส่วนไข่ขยี้กับอิงลิชมัฟฟินก็รสชาติมาตรฐานครับ

- Crepe Cake [69.-] ปิดท้ายด้วยของหวานที่คาเฟ่ส่วนใหญ่ในอยุธยามักจะมี นั่นก็คือเคร้ปเค้ก ของร้านนี้อร่อยใช้ได้ครับ ชั้นแป้งวางซ้อนกันถี่อยู่ ครีมที่แทรกอยู่แต่ละชั้นถ้ามากกว่านี้ก็อาจจะรู้สึกว่ามันล้นไปหน่อย ที่ชอบคือซอสสตรอเบอร์รี่ตรงที่มีเนื้อสตรอเบอร์รี่จริงๆ รสชาติเน้นเปรี้ยวมากกว่าหวาน ตัดเลี่ยนได้ดี ถึงจะทำออกมาเป็นน้ำที่พอราดแล้วจะเหลวๆ ไหลจนแฉะไปหน่อยก็ตาม แต่โดยรวมดีตรงที่ไม่ค่อยหวานด้วยครับ